Voertuie tydens taxibetoging aan die brand gesteekDie voertuie wat aan die brand gesteek is Foto: SAPD Vyf voertuie is Saterdag by Boitekong-winkelsentrum in Rustenburg, Noordwes, aan die brand gesteek. “Taxibestuurders het glo onwettige metertaxioperateurs aangeval en hulle daarvan beskuldig dat hulle hul taxi’s bedryf op roetes rondom die Boitekong-sentrum en omliggende gebiede,” het sers. Kealeboga Molale, woordvoerder van die polisie, gesê. Volgens inligting het bestuurders van ŉ sekere taxivereniging die winkelsenturmparkeergebied bestorm en voertuie verwyder wat na bewering onwettige metertaxi’s is, dit tot buite die perseel gestoot en daar aan die brand gesteek. “Die taxibestuurders het na bewering ook twee onbekende mans aangeval. Die mans is met ernstige beserings na ŉ hospitaal geneem,” het Molale bygevoeg. Die polisie stel ondersoek in. Niemand is nog in verband met die voorval in hegtenis geneem nie. Intussen het Sanco (die SA National Civic Organisation) in Noordwes die voorval veroordeel. “Die situasie moet nie handuit ruk nie,” het Paul Sebegoe, provinsiale voorsitter, gesê. “Ons versoek wetstoepassers om die veiligheid van pendelaars te verseker.” Sebegoe het owerhede versoek om alles in hul vermoë te doen om verdere gewelddadige konfrontasie, lewensverlies en vandalisme te verhoed. “Ons gemeenskap verdien ŉ doeltreffende openbare vervoerstelsel wat deur zero-toleransie verkeersowerhede ondersteun word om spesifieke roetes te beskerm,” het hy bygevoeg.